SET เปิดเช้าพุ่ง 13 จุด ตามตปท. คลายกังวลเงินเฟ้อ หลังตัวเลข PCE ชะลอตัว
SET เปิดเช้าพุ่ง 13 จุด ตามตปท. คลายกังวลเงินเฟ้อ หลังตัวเลข PCE ไม่ได้เร่งตัวขึ้น-ฟันด์โฟลว์ไหลเข้า หลังบาทแข็งค่า
SET เปิดเช้าพุ่ง 13 จุด ตามตปท. คลายกังวลเงินเฟ้อ หลังตัวเลข PCE ไม่ได้เร่งตัวขึ้น-ฟันด์โฟลว์ไหลเข้า หลังบาทแข็งค่า
30 พ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:06 น. อยู่ที่ 1,651.98 จุด เพิ่มขึ้น 13.23 จุด หรือ 0.81% สูงสุดที่ 1,652.68 จุด ต่ำสุดที่ 1,648.14 จุด มูลค่าการซื้อขาย 7.40 พันล้านบาท
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นอื่นในต่างประเทศ เนื่องจากได้อานิสงส์ตัวเลขดัชนีราคาใช้จ่ายเพื่อการบริโภคส่วนบุคคล (PCE) เดือนเม.ย. ปรับตัวเพิ่มขึ้น 6.3% เมื่อเทียบกับปีก่อน แต่ชะลอตัวลงจากเดือนมี.ค. ที่อยู่ที่ระดับ 6.6% ซึ่งถือเป็นระดับสูงสุดในรอบ 40 ปี หรือนับตั้งแต่เดือนม.ค.2525 ทำให้ตลาดฯ มองว่าเงินเฟ้อสหรัฐได้ผ่านจุดสูงสุดไปแล้ว และค่าเงินดอลลาร์ก็กลับมาอ่อนค่า จึงส่งผลดีต่อสินทรัพย์เสี่ยงทั่วโลกให้ปรับตัวขึ้น
อย่างไรก็ดีเดิมตลาดคาดว่าในการประชุมธนาคารกลางสหรัฐ (เฟด) ในวันที่ 14-15 มิ.ย.นี้ เฟดอาจขึ้นดอกเบี้ยที่ 0.75% แต่จากตัวเลข PCE ดังกล่าว ทำให้ตลาดมั่นใจมากขึ้นว่าเฟดน่าจะขึ้นดอกเบี้ยได้ตามที่เคยกล่าวไว้ ที่ 0.5% ประกอบกับค่าเงินบาทก็ปรับตัวแข็งค่าขึ้น ก็น่าจะส่งผลดีต่อเงินทุนต่างชาติ (Fund Flow) กลับเข้ามาซื้อสุทธิหุ้นไทย
แนะสัปดาห์นี้ติดตามการประชุมคณะรัฐมนตรี (ครม.) วันนี้ , MSCI Rebalance ในวันที่ 31 พ.ค.2565 และการประชุมโอเปกพลัสในวันที่ 2 มิ.ย.2565
โดยให้แนวรับไว้ที่ 1,630-1,633 จุด และแนวต้าน 1,650-1,655 จุด